SUPER ทุ่มงบ 6.3 หมื่นลบ.หนุนกำลังการผลิตตามเป้า 2,000 MW ปี 60
SUPER ทุ่มงบ 6.3 หมื่นลบ.หนุนกำลังการผลิตตามเป้า 2,000 MW ปี 60
12 ก.ค. 2559

บริษัท ซุปเปอร์บล็อก จำกัด (มหาชน) หรือ SUPER เปิดเผยว่า บริษัทเตรียมเงินลงทุนอย่างน้อย 6.2-6.3 หมื่นล้านบาท รองรับการลงทุนผลิตไฟฟ้าที่ตั้งเป้าหมายจะมีสัญญาซื้อขายไฟฟ้า (PPA) ในมือ 2,000 เมกะวัตต์ (MW) ในสิ้นปี 60 จากปีนี้ที่คาดว่าจะทำได้ 1,000 MW
ขณะที่ปัจจุบันที่มี PPA อยู่ 713 MW ซึ่งกำลังผลิตที่เพิ่มขึ้นส่วนใหญ่จะมาจากการซื้อกิจการและร่วมลงทุน ขณะเดียวกันยังมีแผนลงทุนเองด้วยหลังให้ความสนใจที่จะยื่นเสนอขายไฟฟ้าที่มาจากเชื้อเพลิงขยะชุมชน ,ขยะอุตสาหกรรม และโซลาร์ฟาร์มหน่วยงานราชการและสหกรณ์ภาคการเกษตร รวมถึงจะมีการขยายกำลังผลิตไฟฟ้าไปยังต่างประเทศ ซึ่งคาดว่าจะเห็นแห่งแรกเป็นโซลาร์ฟาร์มในญี่ปุ่นช่วงปลายปีนี้
พร้อมกันนี้ ยังคาดว่ากำไรสุทธิในช่วงไตรมาส 3/59 จะดีกว่าไตรมาส 2 หลังมีกำลังผลิตไฟฟ้าเพิ่มขึ้น อีกทั้งคาดว่าจะบันทึกค่าใช้จ่ายลดลง โดยการทำกำไรได้ต่อเนื่องในแต่ละไตรมาส จะผลักดันให้ปีนี้พลิกมีกำไรสุทธิด้วย
ส่วนในระยะ 2 ปี (ปี 59-60) คาดว่ารายได้จะเติบโตได้ราวปีละ 100% ตามการเติบโตของกำลังการผลิตไฟฟ้าในมือ แต่ในส่วนของกำไรอาจจะเติบโตได้ดีกว่า พร้อมศึกษาการนำส่วนเกินมูลค่าหุ้นมาล้างขาดทุนสะสมที่มีอยู่กว่า 1 พันล้านบาท เพื่อรองรับการจ่ายปันผลในอนาคต โดยอาจจะเสนอให้ผู้ถือหุ้นพิจารณาได้ในปีนี้
                